钦定古今图书集成/明伦汇编/氏族典/第265卷 > 王峻
## 钦定古今图书集成/明伦汇编/氏族典/第265卷 > 王峻

按《五代史王峻传》：“峻字秀峰，相州安阳人也。父丰，为
乐营将。峻少以善歌事梁节度使张筠，租庸使赵岩
见而悦之，筠以遗岩。梁亡，岩族诛。峻事三司使张延
朗。晋灭唐，杀延朗。时汉高祖从晋起兵，因悉以延朗
赀产赐之，峻因得事汉高祖。高祖镇河东，峻为客将，
即位，拜客省使，累迁宣徽北院使。周太祖镇天雄军”，
峻为监军。太祖监国，拜峻枢密使。太祖将兵北出，至
澶州，返军向京师。是时，太祖已遣冯道迎湘阴公赟
于徐州，而汉宗室蔡王信在许州，峻与王殷谋，遣郭
崇、马铎幽赟而杀信。太祖入立，拜峻右仆射、门下侍
郎、同中书门下平章事，监修国史。刘旻攻晋州，峻为
行营都部署，得以便宜从事。太祖欲亲征，峻谓新即
位，未宜轻举，太祖遽止不行。峻军去晋州一舍，旻解
去峻还。从讨慕容彦超，为随驾都部署。峻自谓佐命
之功，以天下为己任，凡所论请，事无大小，期于必得。
或小不如志，言色辄不逊，太祖每优容之。后请用颜
衎、陈同代李榖、范质为相，论请不已，太祖不能忍，幽
于别所。贬商州司马，卒。